Finanssialan keskusliitto haluaisi pankkien olevan auki myös viikonloppuisin. FK:n selvityksen mukaan henkilökohtaisille nettipalveluille ja konttorien aukiololle olisi kysyntää. Pankkien työntekijät suhtautuvat esitykseen varauksella.

Pankit ovat palvelualan harvinainen poikkeus. Viikonlopputyöt on käytännössä estetty työehtosopimuksella. Tulevalla neuvottelukierroksella tähän haetaan jälleen muutosta.

Finanssialaa edustavan työnantajajärjestö Paltan varatoimitusjohtaja Tuomas Aarto haluaa, että viikonlopputyöt kirjattaisiin työehtosopimukseen.

– Meillä seuraavan neuvottelukierroksen keskeisin tavoite on, että tähän saataisiin muutos, Aarto sanoo

– Ihmiset haluaa pankkipalveluja silloin kun heille itselleen parhaiten sopii. Käytännössä puhutaan viikonloppuna tarjottavista palveluista. Nämä palveluthan pitävät sisällään paljon muutakin kuin perinteisen konttorien aukiolon, Aarto täsmentää.

Suomalaispankit joutuvat jatkossa vastaamaan alati kiristyvään kilpailuun. Kilpailua pankkipalveluissa ovat lisänneet muun muassa alan ulkomaiset toimijat ja kauppajätti S-ryhmän perustama S-pankki.

– Mitä nuoremmasta porukasta on kyse, sitä voimakkaammin nousee vaatimuksia siitä, että palveluja pitäisi olla tarjolla myös sunnuntaisin, OP- ryhmän johtaja Ari Loukkola sanoo.

Loukkola korostaa alan suurta murrosta. Asiakkaiden toiveet muuttuvat ja alalle tulee uusia toimijoita.

Työntekijöitä edustavalla ammattiliitto Pro:lla on varautuneempi näkemys viikonlopputöiden tarpeesta. Puheenjohtaja Jorma Malisen mukaan pankkiväki ei kuitenkaan lähtökohtaisesti vastusta Finanssialan keskusliiton esitystä.

– Ei meidän väki tätä lähtökohtaisesti vastusta. He ymmärtävät palvelujen kysynnän kasvun. Pitäisi vain ensin saada tarkemmin selville, mistä neuvotellaan. Sen jälkeen voitaisiin katsoa mistä voitaisiin sopia, Malinen sanoo.

– Myös yhteiskunnan olisi tultava vastaan. Monet, jotka tekevät viikonlopputöitä ovat perheellisiä eli yhteiskunnan on tultava vastaan esimerkiksi päivähoitopalveluilla, Malinen sanoo.

Työnantajapuolen mielestä tilanne on suomalaispankeille vaikea, koska ulkomaiset kilpailijat saavat nyt jo työehdoista kilpailuedun.

Työehtosopimuksessa säännöllinen työaika on rajattu maanantaista perjantaihin. Joitakin asioita, kuten myyntiä ja markkinointia voidaan tehdä viikonloppuisinkin, mutta peruspankkipalvelu ei kuulu sopimukseeen.